Од доласка у партизане Лепа је исказивала жељу за политичким радом, па је током марта и априла 1942. у селу Ламовита похађала кратки партијски курс, којим је руководила Мица Врховец, чланица Комунистичке партије. Овај курс одржаван је у згради основне школе, а поред Лепе, похађале су га Дара Радуловић, Стоја Јањић и Боса Кусоњић, активисткиње Савеза комунистичке омладине Југославије (СКОЈ). Проучавале су прву и другу главу "Историје СКП(б)", а током курса често их је посећивао Јосип Мажар Шоша, који им је помагао у савлађивању градива и објашњавао актуелне војно-политичке догађаје. Након завршетка политичке обуке, Лепа је била примљена у чланство Комунистичке партије Југославије (КПЈ) и половином маја 1942. упућена у Омарску, код Приједора, где је била задужена за политички рад у селима Горњи и Доњи Подградци. Овде је окупљала омладину и са њом организовала састанке на којима им је говорила о циљевима Народноослободилачког покрета. Њен политички рад прекинуо је почетак непријатељске офанзиве на Козару, почетком јуна 1942. године.